Jarkko Sirkiä

Tärkeiden esineiden tai lemmikkieläimen satuttaminen on yhtälailla väkivaltaa, Väestöliitto muistuttaa. Puhelimen tutkiminen voi houkuttaa mustasukkaista puolisoa, mutta myös toisen kontrollointi on henkistä väkivaltaa.

Miessakit ry muistuttaa käynnissä olevasta miesten viikosta ja siitä, kuinka yleistä miesten kokema väkivalta on.

"Yli puolet suomalaisista miehistä on kokenut väkivaltaa tai sen uhkaa 15 vuotta täytettyään. Miehet joutuvat yleisimmin tuntemattoman tekemän väkivallan kohteeksi. Parisuhteessa naiset kokevat miehiä enemmän väkivaltaa, mutta vakavassa parisuhdeväkivallassa eroa ei ole."

Väestöliitto kertoo, että yli viidesosa miehistä on joutunut väkivallan uhriksi aikaisemmassa parisuhteessaan. Parisuhdeväkivaltaa esiintyy kaikissa sosiaaliluokissa.

"Miehet kestävät naisen fyysistä väkivaltaa pitkään. He selittävät, että se ei ole oikeaa väkivaltaa, sillä he ovat monesti isompikokoisia kuin nainen. Väkivalta traumatisoi miehiä, vaikka nainen ei fyysisesti olisikaan miestä vahvempi eikä miehelle tulisi näkyviä fyysisiä vammoja", psykologi Elina Nurminen kirjoittaa järjestön verkkosivuilla.

Puolison väkivaltaisuutta ei voi parantaa. Siihen voi kuitenkin varautua laatimalla etukäteen turvasuunnitelman.

Naiset käyttävät fyysistä väkivaltaa useammin sanallista väkivaltaa.

"Naisten tekemä väkivalta on usein sanallista. Nainen huutaa, kritisoi tai kieltäytyy puhumasta. Hän ei suostu tekemään päätöksiä yhdessä tai nolaa toisen ystävien edessä. Moitteet voivat liittyä miehen vaatteisiin tai kykyyn hoitaa lapsia", Nurminen kuvailee.

"Tämä kaikki on henkistä väkivaltaa. Henkinen väkivalta saa seksuaalisen muodon, kun siihen liittyy toisen seksuaalisuuden tai kehon kritisointia ja vertaamista muihin."

Lähisuhteissa koettu väkivalta koetaan erityisen haavoittavana.

Miehen joutuminen väkivallan uhriksi on usein tabu, eikä siitä kerrota viranomaisille tai muille tahoille. Myös keskusteluapua voi olla vaikea saada.

Nelli Kähärän pro gradu-työ "Miesten kokema parisuhdeväkivalta heterosuhteessa" Jyväskylän yliopistosta kertoo, että fyysistä väkivaltaa kokeneilla miehillä on erityisen paljon kroonista sairastelua.

"Mulla oli sen puolentoista vuoden aikana 40 lääkärissä käyntiä. Ni mun oma lääkäri kysy sitten, että kuule, minkäslaiset kotiolot sulla ihan oikeesti on?", yksi haastateltavista kertoo.

Pelko muuttaa miehen käytöstä myös silloin, kun välitöntä väkivallan uhkaa ei ole, esimerkiksi julkisilla paikoilla. Pelon kanssa eläminen on vaikeaa ja gradun haastatelluista usea oli harkinnut itsemurhaa.

"No sanotaan näin, että ennen tätä suhdetta en oo ikinä ajatellu itsemurhaa, ni aattelen sitä viikottain, jopa useemmin. Mietin tavallaan, miten pääsis pois. Ehkä kaks kertaa viikossa nykyisin, se on pahentunu", toinen haastateltu kuvaa.

Tietoa miestenviikon tapahtumista löytyy verkkosivuilta ja Facebookista. Aiheesta löytyy runsaasti tietoa Väestöliiton verkkosivuilta.

Marraskuussa vietetään myös Movemberia, jolloin miehet voivat kasvattaa viikset ja osallistua eturauhassyövän vastaiseen työhön keräämällä varoja ja jakamalla tietoutta asiasta.